Magdalena Andersson
Magdalena Andersson er en svensk politiker og økonom. Hun er medlem af Socialdemokraterna og var fra 2014 til 2021 finansminister i tre regeringer, der alle havde Stefan Löfven som statsminister. D. 30. november 2021 efterfulgte hun Löfven som Sveriges statsminister. Hun fratrådte igen i oktober 2022.
Magdalena Andersson blev i 1992 civiløkonom fra Handelshögskolan i Stockholm. I 1992-1995 læste hun videre på Handelshögskolan, på Institut für Höhere Studien (IHS) i Wien og på Harvard University.
1996-2004 arbejdede hun som embedsmand i statsministeriet i Stockholm. I årene 2004-2006 var hun politisk udpeget statssekretær i finansministeriet. Efter nogle år som politisk rådgiver for den socialdemokratiske rigsdagsgruppe var hun i 2009-2012 overdirektør for det svenske skattevæsen, Skatteverket.
I 2014-2021 var hun finansminister under statsminister Stefan Löfven.
I juli 2021 overlevede regeringen bestående af Socialdemokraterna og Miljøpartiet med få stemmer en mistillidsafstemning. Måneden efter meddelte Stefan Löfven, at han ville trække sig som partiformand og statsminister i slutningen af 2021.
Da Socialdemokraterna holdt partikongres i starten af november 2021 blev Magdalena Andersson valgt som ny partiformand uden modkandidat.
Ved en afstemning i Riksdagen den 24. november 2021 blev hun godkendt som landets nye statsminister. Der var 174 stemmer imod, mens 174 af Riksdagens medlemmer enten stemte ja eller undlod at stemme. Da Magdalena Andersson ikke havde et flertal i mod sig, var hun godkendt som statsminister. Hun nåede dog ikke formelt at tiltræde som statsminister, før Miljøpartiet trak sig fra regeringen.
Den 29. november godkendte Riksdagen, at Magdalena Andersson kunne danne en socialdemokratisk etpartiregering. Der var 173 stemmer imod, mens 176 stemte ja eller undlod at stemme.
Den 30. november præsenterede Magdalena Andersson sin nye regering for kongen. Dermed var magtoverdragelsen fuldført og Sverige havde fået sin første kvindelige statsminister.
Der afholdtes valg til Riksdagen søndag den 11. september 2022.
Valget medførte et borgerligt flertal i Riksdagen. Derfor indgav Magdalena Andersson regeringens afskedsbegæring den 15. september. Hun fortsatte dog som leder af den socialdemokratiske overgangsregering, som fungerede indtil en borgerlig regering med Ulf Kristersson (M) tiltrådte 18. oktober 2022. Denne regering bestod af Moderaterna, Kristdemokraterna og Liberalerna, med Sverigedemokraterna som støtteparti i Riksdagen.
Magdalena Andersson har lovet, at Socialdemokraterna vil yde den nye regering konstruktiv opposition, men også at hendes dør står åben, hvis Ulf Kristersson løber ind i politiske problemer med sit regeringsgrundlag og derfor får behov for at drøfte samarbejdsrelationer med andre partier end de nuværende regeringspartier og støttepartiet.